Oikeuden tulkinnan mukaan laki ei yksiselitteisesti määrää kuitin tulostamista. Asiasta valittanut aluehallintovirasto oli toista mieltä.

Korkein hallinto-oikeus on hylännyt Lounais-Suomen aluehallintoviraston valituksen laiminlyöntimaksun kumoamisesta.

Viraston tarkastaja määräsi turkulaiselle anniskeluravintolalle maksun, kun se ei tulostanut kuittia asiakkaan ostoksesta. Aluehallintoviraston mukaan kuitti on tulostettava, ennen kuin sitä voidaan tarjota asiakkaalle.

Turun hallinto-oikeus katsoi, että ravintolalla ei ollut velvoitetta tulostaa kuittia, koska asiakas ei sitä halunnut. Oikeuden tulkinnan mukaan laki ei yksiselitteisesti määrää kuitin tulostamista. Korkein hallinto-oikeus asettui samalle kannalle.